България | Най-големите обществени поръчки през седмицата - Капитал
10 май 2015, 16:07, 2976 прочитания
Българите са най-недоволни от жилищата си от всички останали в ЕС
Регионално депо за неопасни отпадъци Пазарджик
13.42 млн. лв.
Община Пазарджик обяви поръчка за строеж на регионалното депо за неопасни отпадъци от регион Пазарджик, Клетка 1 и съпътстваща инфраструктура. То ще обслужва и общините Батак, Белово, Брацигово, Велинград, Лесичово, Пещера, Ракитово и Септември. Площта му е 145 504 кв.м и включва 2 нови клетки за депониране на обща площ около 95 дка. Площта на Първа клетка, предмет на настоящата поръчка, е 53 369 кв.м. При изграждането й се предвиждат преградни диги, дънен изолационен екран, система за събиране и отвеждане на филтрационни води (дренажни колектори, шахти), ретензионен басейн за филтрационни и други потоци отпадни води, система за улавяне, отвеждане и третиране на депониен газ, горен изолационен екран, канавки за повърхностни води и др. спомагателни съоръжения. Като част от регионалното депо ще бъдат изградени още на входно-изходна зона с КПП, електронна автомобилна везна, зона за измиване на сметоизвозващи автомобили на изход, административно-битова сграда, експлоатационен и контролен път, паркинг с 4 паркоместа, резервоар за ПП нужди, изгребна яма – всички на обща площ около 50 дка. Ще бъдат изградени и зелен пояс и ограда. Срокът за изпълнение е 730 дни. Участниците трябва да имат достъп до собствен ресурс от поне 2.685 млн. лв., както и да имат опит с изграждането на подобни съоръжения през последните пет години. Оферти се приемат до 15 юни.
Ремонт на стъпки и подмяна на стълбове на ЕСО
"Електроенергиен системен оператор" ЕАД обяви поръчка за ремонт на въздушна линия (ВЛ) 110 kV "Чая", осъществящ връзката между подстанция "Асеновград" и подстанция "Северни Родопи". Трасето на линията преминава през планински и пресечен терен. Дейностите включват демонтаж на съществуващите проводници, мълниезащитни въжета; на съществуващата арматура и изолаторни вериги; демонтаж на съществуващи стълбове, както и монтаж на нови стоманорешетъчни стълбове; на нови проводници тип АСО-400 и нова арматура; монтаж на кабели тип OPGW от п/ст "Асеновград" до п/ст "Северни Родопи"; на заземители; монтаж на устройства за защита от птици. Срокът за изпълнение е 185 дни. Участниците трябва да разполагат със собствен ресурс от поне 3 млн. лв. Те трябва да са изпълнявали строителство или ремонт на въжени линии, включващо подмяна на стълбове и проводници през последните 5 години. Оферти се приемат до 26 юни.
Енергийно обследване на панелки в Хасково
3.6 млн. лв.
Община Хасково обяви поръчка за избор на изпълнители за извършване на обследвания на многофамилните жилищни сгради, които ще бъдат санирани в рамките на националната програма за енергийна ефективност. Тя е разделена на обособени позиции - първата е за Район 1 – жк "Бадема" и кв. "Ручока". Втората е за Район 2 – жк "Орфей" в Хасково, третата за Район 3 – кв. "Куба", кв. "Раковски", кв. "Каменни", кв. "Овчарски", кв. "Тракийски", Център, кв. "Възраждане" и кв. "Република". В поръчката са включени дейностите: изготвяне на обследвания за установяване на техническите характеристики на сградите и на техническите паспорти, обследване за енергийна ефективност и предписване на необходимите енергийно-спестяващи мерки. Оферти могат да се подават само за една обособена позиция. Крайният срок на поръчката е 31 декември 2016 г. Максималната прогнозна стойност на договора по обособена позиция №1 не може да надвишава 978 628 лева без ДДС; 1 050 304 лева без ДДС за втора позиция и 1 576 500 лева без ДДС за трета. Участниците трябва да имат опит с поне една сходна поръчка за последните три години. Оферти се приемат до 15 юни.
Оператор на претоварна станция за отпадъци в Балчик
2.87 млн. лв.
Община Балчик обяви обществена поръчка за избор на оператор на Претоварна станция за отпадъци в землището на града. (ПСО) – Балчик ще обслужва общините Балчик, Каварна и Шабла в рамките на регионалната система за управление на отпадъците в регион Добрич. Теренът на площадката е в близост до местност Момчил, на около 6 км от град Балчик, южно от пътя Дуранкулак - Варна. Заобиколен е от земеделски земи и кариери. След извършване на входящ контрол на отпадъците разделно събраните зелени отпадъци ще се подават директно на площадка за компостиране на място, а смесените отпадъци ще постъпват за механично третиране в производственото хале. В производственото хале е разположена сортираща линия. Отпадъците се разтоварват в/пред зареждащ бункер, преминават през разкъсвач на торби, барабанно сито за отделяне на органичната фракция за компостиране, станция за ръчна сепарация на рециклируемите фракции, пресоване за транспортиране. Общият материален поток на генерираните неопасни отпадъци за общини Шабла, Каварна и Балчик възлиза на 22 624 тона годишно. Поръчката е за срок от 5 години. Участниците трябва да имат опит с управлението на депа или претоварни станции за отпадъци през последните три години. Оферти се приемат до 15 юни.
Ремонт на Двореца на културата в Перник
1.18 млн. лв.
Община Перник обяви обществена поръчка за ремонт, рехабилитация и енергийна ефективност на общински комплекс Дворец на културата - гр. Перник. Тя включва топлоизолация на фасадите (стените), подмяна на дограмата, топлоизолация на покрива, изграждане на отоплителна и на осветителна инсталация. Срокът за изпълнение е 120 дни. Кандидатите трябва да имат достъп до собствени финансови средства в размер на 50% от прогнозната стойност на поръчката. Те трябва да са изпълнили поне три еднакви или сходни договора за последните 5 години - за топлоизолация на фасади, покриви, подмяна на дограма, изграждане на отоплителна инсталация и др., както и да имат въведена система за управление на околната среда по стандарт ISO 14001:2004 или еквивалентен с обхват строителство. Оферти се приемат до 15 юни.
Изграждане на веломрежа в Русе
Община Русе обяви поръчка за проектиране и изпълнение на първостепенна веломрежа, която е част от големия проект за интегриран градски транспорт на града, финансиран от оперативна програма "Регионално развитие" 2007 - 2013. Поръчката включва изготвяне на инвестиционен проект, технически проект, издаване на разрешение за строеж, авторски надзор и строителство: временно строителство; демонтажни работи; доставка на материали и оборудване; строително-монтажни работи; единични, комплексни и 72-часови изпитвания и др. Общата стойност не може да надхвърля 1.153 лв. без ДДС, от които разходи за технически проект - не повече от 21 315 лв.; разходи за строително-монтажни работи - не повече от 1.121 млн. лв., и разходи за авторски надзор - не повече от 11 515 лв. Срокът за изпълнение е 6 месеца. Участниците трябва да имат изпълнено поне едно строителство през последните 5 години, включващо изграждане и/или ремонт и/или реконструкция) на обекти от пътната инфраструктура и/или улична мрежа за строежи от втора група, втора категория. Оферти се приемат до 3 юни.
Етикети: Балчик община отпадъци оферти поръчка проект ремонт строителство